Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινοτική εποπτεία των εισαγωγών άνθρακα από τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (συνθήκη ΕΚΑΧ) έληξε στις 23 Ιουλίου 2002. Το άρθρο 3 της συνθήκης αυτής προέβλεπε ότι τα όργανα της Κοινότητας όφειλαν, στο πλαίσιο των αντίστοιχων αρμοδιοτήτων τους και προς το κοινό συμφέρον, "να μεριμνούν για τον κανονικό εφοδιασμό της κοινής αγοράς λαμβάνοντας υπόψη τις ανάγκες των τρίτων χωρών."

Στο πλαίσιο αυτό, το άρθρο 46 της συνθήκης ΕΚΑΧ όριζε ότι η Κοινότητα όφειλε να διενεργεί, σε μόνιμη βάση, μελέτη της εξέλιξης των αγορών και των τάσεων των τιμών, για να κατευθύνει τη δράση όλων των ενδιαφερομένων και για να καθορίζει την δική της πορεία.

Εξαιτίας των πετρελαϊκών κρίσεων της δεκαετίας του 1970, τα κράτη μέλη έλαβαν αποφάσεις σχετικά με τη κοινοτική εποπτεία των εισαγωγών άνθρακα από τρίτες χώρες για την τροφοδότηση ορισμένων θερμικών σταθμών ηλεκτροπαραγωγής στην Κοινότητα. Οι εκπρόσωποι των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα, που συνήλθαν στο πλαίσιο του Συμβουλίου, εξέδωσαν την απόφαση 77/707/ΕΚΑΧ της 7ης Νοεμβρίου 1977 [1], η οποία τροποποιήθηκε με την απόφαση 85/161/ΕΚΑΧ της 26ης Φεβρουαρίου 1985 [2]. Βασικός στόχος του πλαισίου αυτού ήταν η επιτήρηση των εισαγωγών άνθρακα, ανά χώρα προέλευσης, καθώς και η δημοσίευση μιας μέσης ενδεικτικής τιμής (caf) εισαγόμενου άνθρακα. Με βάση τις δύο αυτές αποφάσεις, η Επιτροπή δημοσιεύει ανά τρίμηνο την τιμή του εισαγόμενου άνθρακα που προορίζεται για τους θερμικούς σταθμούς ηλεκτροπαραγωγής της Κοινότητας.

[1] ΕΕ L 292 της 16.11.1977, σ. 11.

[2] ΕΕ L 63 της 2.3.1985, σ. 20.

Εξάλλου, η απόφαση 341/94/ΕΚΑΧ της Επιτροπής της 8ης Φεβρουαρίου 1994 [3], περί εφαρμογής της απόφασης 3632/93/ΕΚΑΧ της Επιτροπής για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα, επέτρεπε στην Επιτροπή να καθορίζει την τιμή εισαγωγής άνθρακα που προορίζεται για την τροφοδότηση των υψικαμίνων στην Κοινότητα. Με βάση την απόφαση αυτή, η βιομηχανία άνθρακα παρέχει τις πληροφορίες εκείνες οι οποίες επιτρέπουν στην Επιτροπή να δημοσιεύει μια ενδεικτική τιμή (caf) εισαγόμενου άνθρακα για την παραγωγή οπτάνθρακα. Σημειώνεται ότι η απόφαση αριθ. 341/94/ΕΚΑΧ είναι η τελευταία μιας μακράς σειράς κοινοτικών μέτρων τα οποία επέτρεψαν στην Επιτροπή να συλλέγει πληροφορίες από το 1970 για τις τιμές του άνθρακα ο οποίος προορίζεται για τον τομέα της χαλυβουργίας.

[3] ΕΕ L 49 της 19.2.1994, σ. 1.

Τα στοιχεία αυτά αποδείχθηκαν ουσιαστικής σημασίας στο πλαίσιο του ελέγχου των κρατικών ενισχύσεων προς τη βιομηχανία άνθρακα. Πράγματι, η απόφαση αριθ. 3632/93/ΕΚΑΧ [4] σχετικά με το κοινοτικό καθεστώς των παρεμβάσεων των κρατών μελών υπέρ της βιομηχανίας άνθρακα προέβλεπε ότι οι ενισχύσεις για τη λειτουργία και οι ενισχύσεις για τη συρρίκνωση της δραστηριότητας προορίζονται να καλύψουν τη διαφορά μεταξύ του κόστους παραγωγής και της τιμής πώλησης, η οποία προκύπτει από την ελεύθερη συναίνεση των συμβαλλομένων μερών "συναρτήσει των συνθηκών που επικρατούν στην παγκόσμια αγορά". Παράλληλα, η απόφαση αριθ. 3632/93/ΕΚΑΧ προέβλεπε ότι το ποσό της ενίσχυσης ανά τόνο "δεν μπορεί να οδηγήσει σε τιμές κοινοτικού άνθρακα χαμηλότερες από αυτές που ισχύουν για τον άνθρακα αντίστοιχης ποιότητας τρίτων χωρών".

[4] ΕΕ L 329 της 30.12.1993, σ. 12.

Οι πληροφορίες που αφορούν τις αγορές από τα κράτη μέλη άνθρακα, άνθρακα οπτανθρακοποίησης ή οπτανθράκων από τρίτες χώρες και προορίζονται για την τροφοδότηση των υψικαμίνων της βιομηχανίας σιδήρου και χάλυβα της Κοινότητας καθώς και την τροφοδότηση των θερμικών σταθμών ηλεκτροπαραγωγής της Κοινότητας επέτρεψαν τον αποτελεσματικό έλεγχο της τήρησης των διατάξεων αυτών.

Η δημοσίευση στο πλαίσιο της νομοθεσίας ΕΚΑΧ των "ενδεικτικών τιμών άνθρακα οπτανθρακοποίησης" και των "ενδεικτικών τιμών άνθρακα ατμοπαραγωγής" αποτέλεσε ένα πολύ σημαντικό στοιχείο για τη βελτίωση της διαφάνειας των κρατικών ενισχύσεων προς τη βιομηχανία άνθρακα. Επέτρεψε επίσης στην Επιτροπή να διασφαλίσει ότι οι ενισχύσεις αυτές δεν δημιουργούν στρέβλωση των όρων ανταγωνισμού στην αγορά χαλυβουργικών προϊόντων και στην αγορά ηλεκτροπαραγωγής, με την ενδεχόμενη πώληση εγχώριου επιδοτούμενου άνθρακα σε τιμή χαμηλότερη από εκείνη του εισαγόμενου άνθρακα.

Το εν λόγω νομοθετικό πλαίσιο έπαυσε να υπάρχει με τη λήξη ισχύος της συνθήκης ΕΚΑΧ. Ωστόσο, είναι αναγκαία η διατήρηση μιας κοινοτικής διαδικασίας που να εξασφαλίζει την επιτήρηση των εισαγωγών άνθρακα από τρίτες χώρες, η οποία θα επιτρέψει στην Επιτροπή να διαθέτει τα αναγκαία δεδομένα για την θέσπιση του νέου καθεστώτος κρατικών ενισχύσεων προς τη βιομηχανία άνθρακα που θα ισχύουν μετά τη λήξη της συνθήκης ΕΚΑΧ. Τα δεδομένα αυτά θα είναι επίσης απαραίτητα στο πλαίσιο της ασφάλειας του ενεργειακού εφοδιασμού της Ευρωπαϊκής Ένωσης.

Πράγματι, η Ευρωπαϊκή Ένωση εξαρτάται όλο και περισσότερο από εξωτερικές πηγές εφοδιασμού πρωτογενούς ενέργειας. Σύμφωνα με τη Πράσινη Βίβλο με τίτλο "Προς μια ευρωπαϊκή στρατηγική για την ασφάλεια του ενεργειακού εφοδιασμού" [5], που εκδόθηκε από την Επιτροπή στις 29 Νοεμβρίου 2000, 50% των ενεργειακών αναγκών της Ευρωπαϊκής Ένωσης καλύπτονται σήμερα από εισαγωγές, εάν δε συνεχιστεί η τάση αυτή, οι εισαγωγές θα καλύπτουν μέχρι το 2030 το 70% περίπου των ενεργειακών αναγκών.

[5] COM(2000) 769 τελικό.

Σχετικά με τον άνθρακα, η εξάρτηση της Κοινότητας από εισαγωγές τρίτων χωρών έχει αυξητική τάση. Από 33,3% το 1985 ανήλθε σε 39,5% το 1990, σε 70,2% το 2001 και μπορεί να φθάσει το 100% μέχρι το 2020 για την Ευρώπη των Δεκαπέντε. Η διαδικασία διεύρυνσης προς τις χώρες της Κεντρικής και Ανατολικής Ευρώπης θα μετριάσει απλώς, προσωρινά, την τάση αυτή της εξάρτησης από τον εισαγόμενο άνθρακα.

Η Ευρωπαϊκή Ένωση έχει θεσπίσει διαδικασίες πληροφόρησης και διαβούλευσης σχετικά με το κόστος εφοδιασμού με αργό πετρέλαιο και τις τιμές διάθεσης των πετρελαιοειδών στην κατανάλωση [6], καθώς και κανονισμό περί των όρων καταγραφής των εισαγωγών και παραδόσεων αργού πετρελαίου στην Κοινότητα [7]. Εξάλλου, η Ευρωπαϊκή Ένωση θέσπισε διαδικασίες για τη διαφάνεια των τιμών τελικής βιομηχανικής κατανάλωσης αερίου και ηλεκτρικής ενέργειας [8].

[6] Απόφαση 1999/280/ΕΚ του Συμβουλίου της 22ας Απριλίου 1999 - ΕΕ L 110 της 28.4.1999, σ. 8.

[7] Κανονισμός (ΕΚ) αριθ. 2964/95 του Συμβουλίου της 20ής Δεκεμβρίου 1995 - ΕΕ L 310 της 22.12.1995, σ. 16.

[8] Οδηγία 90/377/ΕΟΚ του Συμβουλίου της 29ης Ιουνίου 1990 - ΕΕ L 185 της 17.7.1990, σ. 16.

Η δημοσίευση των "ενδεικτικών αυτών τιμών" του άνθρακα εκτιμήθηκε ιδιαίτερα από τη βιομηχανία, δεδομένης της αξιοπιστίας της και της ουδετερότητάς της. Η Επιτροπή έλαβε εξάλλου σημαντικό αριθμό επιστολών με τις οποίες εζητείτο να εξακολουθήσει η τριμηνιαία δημοσίευση των στοιχείων αυτών.

Η Επιτροπή δημοσίευσε επίσης ετήσιες εκθέσεις με τίτλο "Η αγορά των στερεών καυσίμων στην Κοινότητα το [έτος X] και οι προοπτικές της για το [έτος X+1] ". Οι εκθέσεις αυτές χρησιμοποιήθηκαν για τον προσανατολισμό της δράσης των ενδιαφερομένων και έδωσαν μια αξιόπιστη εικόνα των δραστηριοτήτων στην αγορά άνθρακα και στην αγορά των υπολοίπων στερεών καυσίμων, όπως ο λιγνίτης και η τύρφη.

Η παρούσα πρόταση κανονισμού του Συμβουλίου συμπληρώνει συνεπώς τις υφιστάμενες κοινοτικές διαδικασίες που εξασφαλίζουν την εποπτεία των διαφόρων πρωτογενών πηγών ενέργειας που συμβάλουν στον εφοδιασμό της Ευρωπαϊκής Ένωσης. Εξασφαλίζει την συνέχεια των δράσεων που αναπτύχθηκαν στη συνθήκη ΕΚΑΧ. Η εξασφάλιση της συνέχειας αυτής αποκτά ακόμη μεγαλύτερη σημασία δεδομένου ότι, με την τρέχουσα διαδικασία διεύρυνσης, η Ευρωπαϊκή Ένωση θα περιλαμβάνεται μεταξύ των μεγάλων παραγωγών στερεών καυσίμων. Πράγματι, η Πολωνία και η Δημοκρατία της Τσεχίας είναι σημαντικοί παραγωγοί άνθρακα, η Εσθονία παράγει ασφαλτούχους σχιστόλιθους και σχεδόν όλα τα μέλη που έχουν ζητήσει την προσχώρησή τους στην Ευρωπαϊκή Ένωση παράγουν λιγνίτη.

Κατά τη σύνοδο της 12ης Μαρτίου 2002 της "Επιτροπής των Εμπειρογνωμόνων στον Τομέα του Άνθρακα", που απαρτίζεται από εκπροσώπους των κρατών μελών, διατυπώθηκε σχετική γνώμη για την θέσπιση ενός κοινοτικού συστήματος εποπτείας των εισαγωγών άνθρακα από τρίτες χώρες στην Ευρωπαϊκή Ένωση.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινοτική εποπτεία των εισαγωγών άνθρακα από τρίτες χώρες

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 284,

την πρόταση της Ευρωπαϊκής Επιτροπής [9],

[9] ΕΕ C ... της ..., σ. ...

Εκτιμώντας τα εξής:

(1) Η Κοινότητα εξαρτάται όλο και περισσότερο από εξωτερικές πηγές εφοδιασμού πρωτογενούς ενέργειας. Σύμφωνα με τη Πράσινη Βίβλο με τίτλο "Προς μια ευρωπαϊκή στρατηγική για την ασφάλεια του ενεργειακού εφοδιασμού" [10], που εκδόθηκε από την Επιτροπή στις 29 Νοεμβρίου 2000, 50% των ενεργειακών αναγκών της Κοινότητας καλύπτονται σήμερα από εισαγωγές, εάν δε συνεχιστεί η τάση αυτή οι εισαγωγές θα καλύπτουν μέχρι το 2030 το 70% περίπου των ενεργειακών αναγκών.

[10] COM(2000) 769 τελικό.

(2) Η διαφοροποίηση των προμηθευτών και των ενεργειακών πηγών είναι ένας σημαντικός παράγοντας για την ασφάλεια του ενεργειακού εφοδιασμού. είναι επομένως απαραίτητο να διαθέτει η Κοινότητα ένα σύστημα εποπτείας των εισαγωγών άνθρακα από τρίτες χώρες.

(3) Η συνθήκη ΕΚΑΧ και οι πράξεις που θεσπίστηκαν για την εφαρμογή της, ιδιαίτερα η απόφαση 77/707/ΕΚΑΧ των εκπροσώπων των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα, οι οποίοι συνήλθαν στο πλαίσιο του Συμβουλίου της 7ης Νοεμβρίου 1977, σχετικά με την κοινοτική επιτήρηση των εισαγωγών άνθρακα από τρίτες χώρες [11], όπως τροποποιήθηκε με την απόφαση 85/161/ΕΚΑΧ [12], έληξαν στις 23 Ιουλίου 2002.

[11] ΕΕ L 292 της 16.11.1977, σ. 11.

[12] ΕΕ L 63 της 2.3.1985, σ. 20.

(4) Η απόφαση 341/94/ΕΚΑΧ της Επιτροπής της 8ης Φεβρουαρίου 1994 για την εφαρμογή της απόφασης αριθ.3632/93/ΕΚΑΧ σχετικά με το κοινοτικό σύστημα παρεμβάσεων των κρατών μελών υπέρ της βιομηχανίας άνθρακα [13], που επιτρέπει στην Επιτροπή να καθορίζει την τιμή άνθρακα ο οποίος προέρχεται από τρίτες χώρες για την τροφοδοσία των υψικαμίνων και να συλλέγει στο πλαίσιο αυτό τις πληροφορίες που κρίνονται αναγκαίες όσον αφορά τις αγορές άνθρακα, άνθρακα οπτανθρακοποίησης ή οπτανθράκων από τρίτες χώρες, έληξε επίσης στις 23 Ιουλίου 2002.

[13] ΕΕ L 49 της 19.2.1994, σ. 1.

(5) Οι πληροφορίες για τις ενδεικτικές τιμές άνθρακα ο οποίος προέρχεται από τρίτες χώρες και προορίζεται για την παραγωγή ηλεκτρισμού, άνθρακα και οπτάνθρακα που προορίζονται για τη χαλυβουργία, είναι αναγκαίες για την εύρυθμη λειτουργία της εσωτερικής αγοράς και ιδίως για τον έλεγχο των κρατικών ενισχύσεων προς την κοινοτική βιομηχανία άνθρακα.

(6) Θα πρέπει συνεπώς να καθιερωθεί μια κοινοτική διαδικασία ενημέρωσης και διαβούλευσης για το κόστος εξωτερικού εφοδιασμού σε άνθρακα και για τις ενδεικτικές τιμές εισαγόμενου άνθρακα που προορίζεται για την παραγωγή ηλεκτρικής ενέργειας, οπτανθράκων και άνθρακα που προορίζονται για τη χαλυβουργία.

(7) Η διαδικασία αυτή απαιτεί την παροχή, σε τακτά χρονικά διαστήματα, ορισμένων πληροφοριών εκ μέρους των κρατών μελών σχετικά με το κόστος εξωτερικού εφοδιασμού σε άνθρακα και τις τιμές του άνθρακα ο οποίος προέρχεται από τρίτες χώρες και προορίζεται για την παραγωγή ηλεκτρικής ενέργειας και για τη χαλυβουργία, σε συγκεντρωτική μορφή. Οι συλλεγόμενες πληροφορίες πρέπει να επιτρέψουν τη διενέργεια σύγκρισης της εξέλιξης του κόστους και των τιμών εισαγωγής άνθρακα που ισχύουν στην Κοινότητα.

(8) Σύμφωνα με την ισχύουσα πρακτική, τα κράτη μέλη θα πρέπει να εξακολουθήσουν να γνωστοποιούν στην Επιτροπή, ανά τρίμηνο, τις τιμές του άνθρακα που προέρχεται από τρίτες χώρες. Τα κράτη μέλη έχουν τη δυνατότητα να διατηρήσουν το ισχύον σύστημά τους ή να θεσπίσουν νέες διαδικασίες για τη συλλογή των δεδομένων.

(9) Οι συλλεγόμενες πληροφορίες και τα αποτελέσματα των αναλύσεων της Επιτροπής θα πρέπει να αποτελέσουν αντικείμενο, σε κοινοτικό επίπεδο, δημοσίευσης ώστε να εξασφαλίζεται η διαφάνεια στην αγορά χωρίς ωστόσο να είναι δυνατή η ανασύσταση των στοιχείων που αφορούν εισαγωγές ή μεμονωμένες επιχειρήσεις και αντικείμενο διαβούλευσης μεταξύ των κρατών μελών και της Επιτροπής.

(10) Η Επιτροπή, εφόσον διαπιστώσει ανωμαλίες ή ανακολουθίες στα αριθμητικά στοιχεία που της διαβιβάζονται, πρέπει να έχει τη δυνατότητα να λαμβάνει άλλες πληροφορίες από το οικείο κράτος μέλος.

(11) Για τον προσανατολισμό της δράσης όλων των ενδιαφερομένων, σε συνάρτηση με την αποστολή που έχει ανατεθεί στη Κοινότητα, και για τον καθορισμό της δικής της δράσης, σύμφωνα με τους όρους που προβλέπονται στη Συνθήκη, η Επιτροπή μελετά, σε μόνιμη βάση, την εξέλιξη των αγορών των στερεών καυσίμων καθώς και των τάσεων των τιμών.

(12) Η Επιτροπή οφείλει να δημοσιεύει τις μελέτες και τις πληροφορίες που συλλέγονται στο πλαίσιο της εφαρμογής του παρόντος κανονισμού χωρίς ωστόσο να είναι δυνατή η ανασύσταση των στοιχείων που αφορούν εισαγωγές ή μεμονωμένες επιχειρήσεις. Είναι απαραίτητο να προσδιοριστούν οι λεπτομέρειες των κοινοποιήσεων που πρέπει να πραγματοποιούνται.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με τον παρόντα κανονισμό θεσπίζεται σύστημα επιτήρησης των εισαγωγών άνθρακα από τρίτες χώρες.

Άρθρο 2

Τα κράτη μέλη γνωστοποιούν στην Επιτροπή τις πληροφορίες που αφορούν τις εισαγωγές άνθρακα και τις τιμές (caf) εισαγωγής των προϊόντων αυτών που προορίζονται για την παραγωγή ηλεκτρικής ενέργειας και για τη βιομηχανία χάλυβα της Κοινότητας.

Αυτές οι πληροφορίες είναι τα συγκεντρωτικά στοιχεία τα οποία προκύπτουν από την επεξεργασία των δεδομένων που γνωστοποιούνται στα κράτη μέλη σύμφωνα με το άρθρο 4 και πρέπει να παρουσιάζονται με τρόπο ώστε να παρέχουν μια όσο το δυνατόν περισσότερο αντιπροσωπευτική εικόνα της αγοράς άνθρακα της Κοινότητας.

Άρθρο 3

Για τους σκοπούς του παρόντος κανονισμού ισχύουν οι κάτωθι ορισμοί:

(α) «εισαγωγές άνθρακα»: κάθε ποσότητα προϊόντων άνθρακα και οπτάνθρακα από τρίτες χώρες που εισέρχεται στο τελωνειακό έδαφος της Κοινότητας, όχι υπό καθεστώς διαμετακόμισης, και προορίζονται για την παραγωγή ηλεκτρικής ενέργειας και για την τροφοδότηση των καμίνων οπτανθρακοποίησης και των υψικαμίνων ενός κράτους μέλους.

(β) «τιμή εισαγωγής»: η τιμή "ελεύθερο στα σύνορα" (caf) των προϊόντων άνθρακα και οπτάνθρακα που εισέρχονται στο τελωνειακό έδαφος της Κοινότητας, που αναφέρεται ανά τόνο ισοδυνάμου άνθρακα (ΤΙΑ) για τον άνθρακα που προορίζεται για τους θερμικούς σταθμούς ηλεκτροπαραγωγής και σε μία συγκεκριμένη ποιότητα για τον άνθρακα που προορίζεται για τις καμίνους οπτανθρακοποίησης.

Άρθρο 4

Όλα τα πρόσωπα ή οι επιχειρήσεις που πραγματοποιούν μια εισαγωγή από τρίτη χώρα ενός των αναφερόμενων στο άρθρο 5 προϊόντων άνθρακα, υποχρεούνται να γνωστοποιούν στο κράτος μέλος στο οποίο έχει εγκατασταθεί το πρόσωπο ή η επιχείρηση, για κάθε περίοδο που δεν υπερβαίνει τον ένα μήνα, τα στοιχεία που χαρακτηρίζουν αυτή την εισαγωγή.

Κάθε εισαγωγή η οποία τμηματοποιείται σε περισσότερες παρτίδες για μεταφορικούς λόγους πρέπει να θεωρείται ως ενιαία εισαγωγή εάν πραγματοποιείται με μια ενιαία και μοναδική τιμή.

Εφόσον μια εισαγωγή του ίδιου προϊόντος δηλώνεται ως τμηματοποιημένη σε περισσότερες της μιας παρτίδες που αντιστοιχούν σε διαφορετικές τιμές, κάθε παρτίδα αποτελεί αντικείμενο χωριστής δήλωσης.

Άρθρο 5

1. Tα στοιχεία που χαρακτηρίζουν κάθε εισαγωγή προϊόντων άνθρακα σε ένα κράτος μέλος πρέπει να περιλαμβάνουν:

(α) την περιγραφή του προϊόντος.

(β) το σημείο εκτελωνισμού.

(γ) την ημερομηνία εισαγωγής.

(δ) την καταγωγή ή την προέλευση.

(ε) την ποσότητα.

(στ) την περιεκτικότητα σε θείο.

(ζ) την τιμή caf που πράγματι καταβλήθηκε.

(η) το είδος της πράξης, δηλαδή εάν πρόκειται για δέσμευση παράδοσης μέσω σύμβασης μεγαλύτερης ή μικρότερης του ενός έτους.

2. Τα προς κοινοποίηση προϊόντα άνθρακα είναι τα εξής:

(α) άνθρακας για την παραγωγή ηλεκτρισμού ή για τη συνδυασμένη παραγωγή ηλεκτρισμού και θερμότητας.

(β) άνθρακας οπτανθρακοποίησης για την τροφοδότηση υψικαμίνων της χαλυβουργίας.

(γ) άνθρακας για την τροφοδότηση υψικαμίνων στη χαλυβουργία.

(δ) οπτάνθρακες για την τροφοδότηση υψικαμίνων στη χαλυβουργία.

3. Τα κράτη μέλη έχουν τη δυνατότητα να ζητούν από τις τελωνειακές αρχές τους τις αναγκαίες πληροφορίες για την εκπλήρωση των υποχρεώσεων που απορρέουν από τον παρόντα κανονισμό.

Άρθρο 6

Οι πληροφορίες που έχουν υποχρέωση να κοινοποιούν τα κράτη μέλη στην Επιτροπή δυνάμει του άρθρου 2 διαβιβάζονται εντός μηνός από το τέλος κάθε περιόδου που δεν υπερβαίνει τρεις μήνες. Αυτές οι πληροφορίες προκύπτουν, για κάθε τύπο προϊόντος άνθρακα, από τη συνένωση των στοιχείων που λαμβάνουν τα κράτη μέλη από πρόσωπα ή επιχειρήσεις. Για κάθε προϊόν άνθρακα, οι πληροφορίες περιλαμβάνουν:

(α) τις ποσότητες, στη διάρκεια του μηνός ο οποίος ακολουθεί το τέλος του υπό εξέταση τριμήνου.

(β) τις τιμές εισαγωγής, εξαιρουμένων δασμών και φόρων, κατά τη διάρκεια του μηνός ο οποίος ακολουθεί το τέλος του υπό εξέταση τριμήνου.

(γ) τις αναγκαίες πληροφορίες για τη δημοσίευση ετήσιας έκθεσης σχετικά με την αγορά στερεών καυσίμων στην Κοινότητα. Μια επιτροπή ειδικών αποτελούμενη από εκπροσώπους των κρατών μελών καθορίζει τις αναλυτικές πληροφορίες σχετικά με τη σύνταξη της εν λόγω έκθεσης.

Άρθρο 7

Η Επιτροπή, με βάση τις πληροφορίες που συλλέγονται σε εφαρμογή του παρόντος κανονισμού, δημοσιεύει με την κατάλληλη μορφή:

(α) κάθε τρίμηνο, τις τιμές (caf), συγκεντρωτικά σε κοινοτικό επίπεδο, του συνόλου των εισαγωγών άνθρακα ο οποίος προορίζεται για την παραγωγή ηλεκτρικής ενέργειας ή για τη συνδυασμένη παραγωγή ηλεκτρικής ενέργειας και θερμότητας, άνευ δασμών και φόρων.

(β) κάθε τρίμηνο, τις τιμές (caf), συγκεντρωτικά σε κοινοτικό επίπεδο, του συνόλου των εισαγωγών άνθρακα ο οποίος προορίζεται για την παραγωγή οπτανθράκων για τις υψικαμίνους, άνευ δασμών και φόρων.

(γ) κατά τη διάρκεια του πρώτου τριμήνου εκάστου έτους, έκθεση για την αγορά στερεών καυσίμων στην Κοινότητα που αφορά το προηγούμενο έτος και μια προοπτική ανάλυση της αγοράς για το τρέχον έτος.

Άρθρο 8

Τα κράτη μέλη και η Επιτροπή πραγματοποιούν διαβουλεύσεις σε τακτικά διαστήματα κατόπιν αιτήματος ενός κράτους μέλους ή με πρωτοβουλία της Επιτροπής. Αυτές οι διαβουλεύσεις αφορούν ειδικά τις κοινοποιήσεις προς την Επιτροπή που προβλέπονται στο άρθρο 7.

Είναι επίσης δυνατόν να διοργανωθούν διαβουλεύσεις με διεθνείς οργανισμούς και με τρίτες χώρες που έχουν συστήσει παρόμοιους μηχανισμούς πληροφόρησης.

Άρθρο 9

Όλες οι πληροφορίες που διαβιβάζονται σε εφαρμογή του παρόντος κανονισμού έχουν εμπιστευτικό χαρακτήρα.

Η διάταξη αυτή, ωστόσο, δεν εμποδίζει τη διάδοση γενικών ή συνοπτικών πληροφοριών με μορφή η οποία δεν επιτρέπει την ανασύσταση στοιχείων για μεμονωμένες επιχειρήσεις, δηλαδή που αφορούν τουλάχιστον τρεις επιχειρήσεις.

Η Επιτροπή και τα κράτη μέλη δεν γνωστοποιούν, παρά μόνο μεταξύ τους, πληροφορίες οι οποίες αφορούν μεμονωμένες επιχειρήσεις ή που επιτρέπουν την ανασύσταση στοιχείων για μεμονωμένες επιχειρήσεις.

Άρθρο 10

Εάν η Επιτροπή διαπιστώσει, στις πληροφορίες που της διαβιβάζουν τα κράτη μέλη, την ύπαρξη ανωμαλιών ή ανακολουθιών, μπορεί να ζητήσει από τα κράτη μέλη να της επιτρέψουν να λάβει στοιχεία για τις μεθόδους υπολογισμού ή αξιολόγησης επί των οποίων βασίζονται οι συγκεντρωτικές πληροφορίες.

Άρθρο 11

Η Επιτροπή καθορίζει τις διατάξεις εφαρμογής του παρόντος κανονισμού όσον αφορά τη μορφή, το περιεχόμενο και τα λοιπά χαρακτηριστικά των κοινοποιήσεων που προβλέπονται στο άρθρο 1.

Άρθρο 12

Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 24 Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. Αναγκαίες πληροφορίες για τη δημοσίευσης μιας "ενδεικτικής τιμής" των εισαγωγών άνθρακα από τρίτες χώρες με προορισμό τους κλασικούς θερμικούς σταθμούς ηλεκτροπαραγωγής ή τους μεικτούς σταθμούς ατμοπαραγωγής-ηλεκτροπαραγωγής (πίνακας Ι)

Τα κράτη μέλη ανακοινώνουν στην Επιτροπή, για κάθε τρίμηνο του ημερολογιακού έτους, τα ακόλουθα στοιχεία:

- τις ποσότητες εκφρασμένες σε τόνους (μονάδες μάζας, t = t) των εισαγωγών άνθρακα ατμοπαραγωγής με σαφή ένδειξη της προέλευσης, της μεικτής κατώτερης θερμογόνου δύναμης (μεικτή PCI) εκφρασμένης σε kilojoule ανά χιλιόγραμμο (kj/kg), με διαχωρισμό των ποσοτήτων ανάλογα με:

- την περιεκτικότητα σε θείο: (α) μικρότερη ή ίση του 1% ή (β) μεγαλύτερη του 1% αντιστοίχως.

- το είδος της πράξης: δηλαδή εάν πρόκειται για δέσμευση παράδοσης με σύμβαση (α) μεγαλύτερη του ενός έτους ή (β) μικρότερης του ενός έτους.

- τη μέση τριμηνιαία τιμή ανά τόνο (t = t) του συνόλου των εισαγωγών υπολογισμένη με βάση τις τιμές (caf) "ελεύθερο στα σύνορα".

2. Αναγκαίες πληροφορίες για τη δημοσίευση μιας "ενδεικτικής τιμής" των εισαγωγών άνθρακα από τρίτες χώρες με προορισμό τις καμίνους οπτανθρακοποίησης της χαλυβουργίας (πίνακας ΙΙ)

- οι ποσότητες εκφρασμένες σε τόνους (μονάδες μάζας, t = t) των εισαγωγών άνθρακα οπτανθρακοποίησης με ακριβή ένδειξη της προέλευσης, του περιεχομένου σε ύδωρ, τέφρα, πτητικές ουσίες και θείο.

- η μέση τριμηνιαία τιμή ανά τόνο (t = t) του συνόλου των εισαγωγών υπολογισμένη με βάση τις τιμές FOB, οι μεταφορικοί ναύλοι και η τιμή (caf) "ελεύθερο στα σύνορα".

Η "τιμή κατά την εισαγωγή" του άνθρακα οπτανθρακοποίησης μετατρέπεται για τον υπολογισμό της μέσης τιμής του κράτους μέλους και της κοινοτικής ενδεικτικής τιμής, με βάση την ακόλουθη ποιότητα αναφοράς:

- ύδωρ: 8%. η τιμή διορθώνεται κατά 1% για κάθε απόκλιση 1%.

- τέφρα σε ξηρά ύλη: 7,5. η τιμή διορθώνεται κατά 2% για κάθε απόκλιση 1%.

- πτητικές ύλες σε ξηρά ύλη: 26. η τιμή διορθώνεται κατά 0,3% για κάθε απόκλιση 1%.

- θείο σε ξηρά ύλη: 0,8. η τιμή διορθώνεται κατά 5% για κάθε απόκλιση 1%.

- Κοκκιόμετρο: 0-30 mm.

Η Ευρωπαϊκή Επιτροπή θα διαβιβάσει στα κράτη μέλη τη μέθοδο υπολογισμού της ενδεικτικής τιμής (caf) άνθρακα οπτανθρακοποίησης που χρησιμοποιείται στο πλαίσιο της συνθήκης ΕΚΑΧ, ούτως ώστε να εξασφαλιστεί η ομοιογένεια των στατιστικών στοιχείων.

ΠΙΝΑΚΑΣ I: Έκθεση για τις τριμηνιαίες εισαγωγές άνθρακα από τρίτες χώρες με προορισμό τους κλασικούς θερμικούς σταθμούς ηλεκτροπαραγωγής ή τους μεικτούς σταθμούς ατμοπαραγωγής-ηλεκτροπαραγωγής

Χώρα εισαγωγής:

Περίοδος παράδοσης:

Μακροπρόθεσμες συμβάσεις (διάρκειας 1 έτους ή περισσότερο):

>TABLE POSITION>

Βραχυπρόθεσμες συμβάσεις (μικρότερες του ενός έτους):

>TABLE POSITION>

ΠΙΝΑΚΑΣ II : Έκθεση για τις εισαγωγές άνθρακα από τρίτες χώρες με προορισμό τις καμίνους οπτανθρακοποίησης της χαλυβουργίας

Χώρα εισαγωγής:

Περίοδος παράδοσης:

>TABLE POSITION>

* τιμή σε USD

** μέσες τιμές